
ENDELIG SENSORVEILEDNING

1. Om sensorveiledningen

Sensorveiledninger skal bidra til sensorenes innsikt i oppgavens temaer og til en ensartet sensurering. Denne veiledningen er derfor ikke et eksempel på en mønsterbesvarelse, men tar sikte på å tjene til bruk ved sensorenes bedømmelse av eksamensbesvarelsene.
2. Om oppgaven

Oppgaven er en praktikumsoppgave innenfor områdene velferdsrett og alminnelig forvaltningsrett. Den reiser problemstillinger i hovedsak innenfor psykisk helsevernlovgivningen, barnevernlovgivningen, forvaltningsloven og offentlighetsloven. De fleste problemstillingene er sentrale i forhold til pensum og undervisning. Så vel konverteringsforbudet i det psykiske helsevern som rett til innsyn i forvaltningens dokumenter er viet særlig oppmerksomhet i undervisningen. Også vilkårene for tvungent psykisk helsevern, for omsorgsovertakelse og for hjelpetiltak i barnevernet er omtalt.

Det barnevernrettslige spørsmålet som reises avslutningsvis i oppgaven må anses mer perifert i forhold til pensum og undervisningen. Her kreves det en større aktivitet fra studentenes side for å finne frem til relevant stoff. Et slikt element kan egne seg i en hjemmeeksamen, og kan bidra til å skille sterkere kandidater fra svakere.

Oppgaven spenner som det vil fremgå over flere områder i velferds- og forvaltningsretten. Jeg tror de fleste kandidater vil ha mulighet til å kunne si noe fornuftig i hvert fall om deler av oppgaven. Samtidig tror jeg oppgaven kan gi de sterkeste kandidatene mulighet til å vise dybde, oversikt og selvstendighet. Jeg understreker at dette er en hjemmeeksamen, som foregår over fem dager hvor alle hjelpemidler er tillatt. Det stilles noe høyere krav til kildebruk og kildehenvisninger enn på en skoleeksamen. Retningslinjer for hjemmeeksamen med spesifiserte krav til selvstendighet og kildehenvisninger er vedlagt oppgaveteksten som kandidatene har fått utdelt, og må legges til grunn ved sensorenes bedømmelse. Etter studienormeringen har kandidatene studert i ett år på 2. avdeling, og totalt i to år på masterstudiet i rettsvitenskap, når denne eksamen avlegges.

3. Pensumlitteratur i alminnelig forvaltningsrett og velferdsrett
* Torstein Eckhoff/Eivind Smith: Forvaltningsrett (7.utgave 2003), unntatt kapittel 7
* Ida Hjort Kraby: Hva er lov? – Særlig om legalitetsprinsippet og faktiske handlinger, 
Jussens Venner 1996 s.145-160 (Kompendium I) 
* Torstein Eckhoff: Rettkildelære (5.utgave 2001 ved Jan Helgesen), kapittel 1-4, kapittel 5
IV og kapittel 9 IV – VII
* Jan-Fredrik Wilhelmsen/Geir Woxholth: Juristetikk, 2003, Forvaltningsjuristen, s. 124–151 
* Jan Fridthjof Bernt: Det kommunale selvstyret og Kommunene og særlovgivningen, i Bernt, Overå og Hove: Kommunalrett (4.utgave 2002), kapittel I punkt 1, 2, 4 og 5 (24 s) og kapittel IX (Kompendium I)

* Asbjørn Kjønstad og Aslak Syse: Velferdsrett I (3.utgave 2005) kapittel 2 Rettighetstenkningen i velferdsretten og kapittel 10 Tvangshjemler og tvangsbruk i velferdsretten, punktene 10.1 til 10.5, (Kompendium II)
* Kristian Andenæs: Sosialloven, Kirsten Sandberg: Barnevernloven og Ørnulf Rasmussen: Psykisk helsevern, henholdsvis kapittel 3 (pkt. 1-4 og 7-9), kapittel 4 og kapittel 6 i Andenæs mfl.: Sosialrett (6.utgave 2003)
* Jan Fridthjof Bernt: Helsevern, kapittel XI punkt 4 i Bernt, Overå og Hove: Kommunalrett (4.utgave 2002), 16 sider (Kompendium II)
* Hege Brækhus: Omsorg som vilkår i trygderetten, i Festskrift til Nils Nygaard (2002), s. 405–419 (Kompendium II)
* Asbjørn Kjønstad: Innføring i trygderett (3.utgave 1998), kapittel 1, 3.3-3.4 og 4.1-4.2
4. Forslag til disposisjon

Det følger av oppgaveteksten at det er de rettsspørsmål oppgaven reiser som skal drøftes og avgjøres. Oppgaven avgrenses dermed av hvilke rettsspørsmål den reiser. Det vil ikke være naturlig å si noe generelt innledningsvis om avgrensninger av oppgaven. Den mest nærliggende fremgangsmåten vil være å behandle de ulike spørsmål i den rekkefølge de er reist i oppgaven. Dersom enkelte kandidater velger en annen rekkefølge, uten at det går ut over presisjonsnivå eller medfører gjentakelser, må det være greit.

5. Nærmere om de ulike spørsmål oppgaven reiser

5.1. Frivillig og tvungent psykisk helsevern

Det følger av oppgaven at Mina har gitt skriftlig samtykke til å være undergitt reglene i psykisk helsevernloven av 02.07.1999 nr. 62 (heretter phvl.) § 3-1 i inntil tre uker fra etableringen av vernet. Etter ti dager ber hun likevel om å få komme hjem, men blir nektet utskriving. Nærmere bestemmelser om samtykke til å være undergitt reglene om tvungent psykisk helsevern i § 3-1 er gitt i phvl. § 2-2. Slik oppgaven er formulert, legger den neppe opp til en drøftelse av om Minas samtykke etter phvl. § 2-2 er informert og gyldig. Verken Mina selv eller advokat Dahl anfører at samtykket er ugyldig. Noen kandidater vil kanskje være fristet til å gjøre en slik vurdering. Sensorene må i så fall vurdere konkret om dette fremstår som forsvarlig.

Advokat Dahl hevder at Mina var utsatt for ulovlig tvangsbehandling i løpet av de tre første ukene av sykehusoppholdet. Sykehuset hevder det hadde vært nødvendig med intravenøs næring for å sette henne i stand til å komme i gang med behandlingstilbudet for øvrig, og at hun uten næring raskere ville ha kommet i en tilstand hvor hjernen ble påvirket slik at hun ville miste realitetssansen.

Det fremgår av oppgaven at Mina ”klart fikk gitt uttrykk for at hun ikke ønsket” intravenøs næring. Det legges ikke opp til en vurdering av om Mina har samtykkekompetanse. Det følger av helselovgivningen at helsehjelp som hovedregel er frivillig. Dette kommer bl.a. til uttrykk i pasientrettighetsloven av 02.07.1999 nr. 63 § 4-1 første ledd første setning:

Helsehjelp kan bare gis med pasientens samtykke, med mindre det foreligger lovhjemmel eller annet gyldig rettsgrunnlag for å gi helsehjelp uten samtykke.

Av phvl. § 1-5 følger:

Ved etablering og gjennomføring av psykisk helsevern gjelder lov om pasientrettigheter så langt den passer. Kapittel 4 i lov om pasientrettigheter gjelder bare når det er bestemt i loven her.

Det kan være relevant å gjøre noen betraktninger omkring legalitetsprinsippets betydning i den foreliggende sammenheng.
Det vil være nærliggende å ta utgangspunkt i phvl. for å avgjøre om Mina har vært utsatt for ulovlig tvangsbehandling. I henhold til phvl. § 2-2 første ledd andre setning innebærer samtykke etter paragrafen ”ikke samtykke til anvendelse av § 4-4 eller § 4-5 annet ledd”. Behandling uten eget samtykke er nettopp regulert i § 4-4. Sykehuset har dermed ikke hjemmel til tvangsbehandling i § 4-4 i dette tilfellet.

Sykehusets anførsler om at det hadde vært ”nødvendig” med intravenøs næring tilsier at nødrett vurderes som et annet mulig gyldig rettsgrunnlag. I pensum, Sosialrett side 402, er det uttalt om nødrett i det psykiske helsevern:

Det nettverk for tvangsutøvelse som loven gir, er så tett og omfattende at rommet for bruk av straffelovens nødregler, §§ 47 og 48, i dag er meget begrenset og av mindre betydning for oss. 

En viss plass har nødretten likevel. Her kan kandidatene argumentere for og i mot hvorvidt det forelå en nødrettssituasjon som tilsa intravenøs næring, basert på betraktninger av liknende art som i straffeloven § 47 og helsepersonelloven § 7. Det bør legges vekt på de angitte årsakene til at sykehuset mener det var nødvendig med intravenøs næring. Fornuftige uttalelser om anvendeligheten av henholdsvis straffeloven § 47, helsepersonelloven § 7 og ulovfestet rett som hjemmelsgrunnlag for forvaltningsutøvelse, bør gis uttelling. Kandidatene bør kjenne til at nødrettsbetraktninger kan være et gyldig rettsgrunnlag for tvang. De har imidlertid ikke lest strafferett ennå og det skal ikke kreves mye av selve nødrettsvurderingen. Ut fra oppgavens opplysninger og sykehusets anførsler er det vanskelig å finne tilstrekkelig hjemmel for tvangsbehandlingen i nødretten. 

Advokat Dahl hevder videre at sykehuset nå må skrive ut Mina. Han synes å anføre to grunnlag: For det første var det ikke hjemmel for overføringen til tvungent psykisk helsevern den 10. februar. For det andre ville det være urimelig å holde henne på psykiatrisk avdeling mot hennes vilje fordi erfaringen viste at hun ble dårligere av å være der.

Til anførselen om at det ikke var hjemmel for overføringen til tvungent psykisk helsevern, hevder sykehuset at det såkalte konverteringsforbudet ikke gjelder ved frivillig innleggelse etter phvl. § 2-2, samt at Mina uansett måtte anses utskrevet fra det frivillige oppholdet i og med at hun hadde forlatt sykehuset før vedtaket om tvangsinnleggelse ble gjort.

Bestemmelsen i phvl. § 2-3 kalles konverteringsforbudet og lyder:

Ingen som er under psykisk helsevern etter eget samtykke kan overføres til tvungent psykisk helsevern mens det frivillige vernet pågår.

Jeg siterer fra pensum, Sosialrett, side 419:

Tanken er at den frivillige pasient som ikke har inngått avtale om tvang i tre uker, eller som har gjort det, men vært under vern i mer enn tre uker, med sikkerhet skal vite at han kan avbryte vernet når han ønsker det. Ingen skal altså være engstelig for å søke helsevesenet frivillig og så se at ”bordet fanger”, at man møter tvang når man vil ut. Dette er en videreføring av rettsstillingen som fulgte av 1961-loven, jf. dennes § 4. Regelen i § 2-3 er et supplement til regelen i pasrl. § 4-1 annet ledd. Hadde vi bare hatt bestemmelsen i pasrl. § 4-1, kunne institusjonen etter at samtykket var trukket tilbake, umiddelbart reagert med et tvangsvedtak etter reglene i kap. 3. Regelen i § 2-3 skal hindre dette.


Noen tidsfrist for når man skal kunne benytte tvang etter at samtykket er trukket tilbake, setter ikke reglene. Men departementet forutsetter i lovproposisjon [Ot.prp. nr. 11, 1998-99 side 65] at slikt tvangsvedtak kan treffes ”relativt raskt” etter avslutning av det frivillige opphold. Det må likevel være en realitet bak utskrivningen. Man må dessuten følge den prosedyre som gjelder for saker om tvangsvedtak. Den er regulert i lovens kap. 3 og i forskrifter, sml. nedenfor.


Nødrettsbestemmelsen i straffeloven § 47 virker her som ellers i samfunnet. Det innebærer at i akutte krisesituasjoner, for eksempel der pasientens eller andres liv vil være i umiddelbar fare hvis den frivillige pasient forlater institusjonen, kan nødrettsregelen benyttes.

Det fremgår så vel av en ordlydsfortolkning som av det siterte, at sykehuset ikke kan høres med at konverteringsforbudet ikke gjelder ved frivillig innleggelse etter phvl. § 2-2.

Det foreligger i hvert fall èn interessant høyesterettsdom på området, Rt. 2002 side 1646. (Den er omtalt på forelesning og seminar). Jeg siterer litt fra dommens side 1651:

Jeg er enig med lagmannsretten når den uttaler at det ikke er tilstrekkelig at bestemmelse om utskriving er truffet før vedtak om tvangsinnleggelse. Bestemmelsen i § 2-3 skal sikre at en pasient som er frivillig innlagt, når som helst skal kunne begjære seg utskrevet. Det må da kreves at det er en realitet bak utskrivingen. Selv om det av notoritetsgrunner vil være mest gunstig, kan det neppe i alle situasjoner kreves at pasienten rent faktisk er ute av sykehuset før tvangsvedtak fattes. Derimot underbygger hensynet til selvbestemmelsesretten at utskrivingen må være en realitet i den forstand at pasienten faktisk er i stand til å forlate institusjonen, eventuelt kan be om hjelp til det.

Faktum i dommen atskiller seg fra faktum i oppgaven. Kandidatene må foreta en drøftelse av om det var en realitet bak utskrivingen. Herunder må de drøfte betydningen av at Mina faktisk forlot og var ute av sykehuset, og hvilken betydning det eventuelt har at dette skjedde før hun ble formelt utskrevet.

Nødrett kan eventuelt drøftes. I følge pensum, Sosialrett side 419, er det ”viktig at nødrett bare brukes i det psykiske helsevern i helt ekstreme situasjoner”. I dommen i Rt. 2002 side 1646 kom Høyesterett til at det ikke var noe ”som tilsa at situasjonen var uhåndterlig der og da”, og at det ikke forelå en nødrettssituasjon. Det må eventuelt gjøres en konkret vurdering av forholdene omkring Mina.

Advokat Dahls anførsel om at det uansett ville være urimelig å holde Mina på psykiatrisk avdeling mot hennes vilje fordi erfaringen viste at hun ble dårligere av å være der, må anses som en påstand om at vilkårene for tvungent psykisk helsevern ikke er oppfylt. 

Vurderingen av om vilkårene for tvungent psykisk helsevern er oppfylt må først og fremst baseres på phvl. § 3-3. Også § 3-2 bør trekkes inn. Advokat Dahl erkjenner at Mina ”nok oppfylte” vilkåret om alvorlig sinnslidelse, som er grunnvilkåret for tvungent psykisk helsevern, jf. § 3-3 første ledd. Sykehuset viser til at Mina har en dyp depresjon som gir seg utslag i vrangforestillinger. Det kan forsvares å vurdere nærmere om Mina har en alvorlig sinnslidelse i lovens forstand, hvis det gjøres kort og poengtert. Det vil samtidig være helt greit at grunnvilkåret ikke kommenteres nærmere, siden det egentlig ikke er omstridt. 

På grunnlag av partenes anførsler mener jeg kandidatene i hvert fall bør drøfte om tilleggsvilkåret i § 3-3 første ledd bokstav a) er oppfylt, om frivillighet-først-prinsippet som nedfelt i § 3-3 andre ledd er oppfylt, om tvungent vern etter en helhetsvurdering fremstår som den klart beste løsning for Mina jf. § 3-3 siste ledd, og om kravet til å kunne tilby tilfredsstillende behandling og omsorg i § 3-2 har betydning her.

Av relevante dommer som er omtalt i undervisningen kan nevnes:

* om ”alvorlig sinnslidelse”: Rt. 2001 s. 1481, Rt. 1988 s. 634, Rt. 1987 s. 1495

* om frivillighet først: Rt. 2001 s. 1481

* om helhetsvurderingen: Rt. 2001 s. 752, Rt. 1981 s. 770

Jeg påpeker avslutningsvis med hensyn til oppgavens spørsmål om frivillig og tvungent psykisk helsevern at det foreligger et forholdsvis omfattende forskriftsverk, som noen kandidater kanskje viser til. Av sentrale forskrifter kan nevnes forskrift av 21.12.2000 nr. 1409 om øyeblikkelig hjelp i det psykiske helsevernet, forskrift av 24.11.2000 nr. 1172 om undersøkelse og behandling uten eget samtykke og forskrift av 21.12.2000 nr. 1410 om etablering av tvungent psykisk helsevern mv.

5.2 Frivillig plassering og omsorgsovertakelse
Advokat Dahl hevder at det ikke er adgang til omsorgsovertakelse etter § 4-12, fordi dette er unødvendig så lenge den løsningen Mina har samtykket til er god nok. Fylkesnemnda gjør likevel vedtak om omsorgsovertakelse, og plasserer Martin i fosterhjem i Lilleby. Oppgaven må forstås slik at Martin blir flyttet fra Else Holm til et annet fosterhjem. Oppgaven innbyr ikke til en vurdering av om Else Holm, etter omsorgsovertakelsen, burde ha blitt godkjent som fosterhjem. Det fremgår ikke at hun har bedt om å bli vurdert for dette formål.

Vilkårene for å overta omsorgen for et barn følger av barnevernloven av 17.07.1992 nr. 100 (heretter bvl.) § 4-12. Ut fra advokatens anførsler er det først og fremst nødvendighetskravet i § 4-12 andre ledd som skal vurderes. En eventuell vurdering av øvrige kriterier i § 4-12 bør være kort og poengtert og relatert til oppgavens opplysninger. Nødvendighetskravet er forholdsvis kort omtalt i pensum, se Sosialrett side 293. Bvl. § 4-12 andre ledd lyder:

Et vedtak etter første ledd kan bare treffes når det er nødvendig ut fra den situasjon barnet befinner seg i. Et slikt vedtak kan derfor ikke treffes dersom det kan skapes tilfredsstillende forhold for barnet ved hjelpetiltak etter § 4-4 eller ved tiltak etter § 4-10 eller § 4-11.

Det fremgår av oppgaven at plasseringen av Martin hos Else Holm var et hjelpetiltak etter bvl. § 4-4 femte ledd. Femte ledds andre setning lyder:

Hvis det må forutsettes at foreldrene i lengre tid ikke vil kunne gi barnet forsvarlig omsorg, bør det likevel vurderes om det med en gang skal vedtas at barneverntjenesten skal overta omsorgen for barnet etter § 4-12 første ledd, framfor frivillig plassering etter denne paragraf.

Om § 4-4 femte ledd andre setning uttaler departementet i Ot.prp. nr. 44, 1991-92, side 33:

      Departementet mener at hjelpetiltakene også bør omfatte frivillig plassering i fosterhjem, mødrehjem eller institusjon. Slik plassering kan være hensiktsmessig når foreldrene forbigående er ute av stand til å ivareta den daglige omsorgen for barnet. Hjelpeordningen vil miste meget av sin fleksibilitet om det skulle være nødvendig med vedtak om ansvarsovertakelse for å få i stand en slik plassering. Det bør imidlertid framheves i loven at plassering i fosterhjem eller institusjon er et ekstraordinært tiltak som ikke bør brukes hvis problemene kan løses ved andre hjelpetiltak, jf §4-4 femte ledd første setning. Det bør videre presiseres at dersom foreldrene i lengre tid ikke forventes å kunne gi barnet forsvarlig omsorg, bør barneverntjenesten med en gang vurdere ansvarsovertakelse, jf §4-4 femte ledd siste setning. Departementet er enig med enkelte høringsinstanser i at « i lengre tid » er et skjønnsmessig begrep. Vurderingen av hvor lenge det av hensyn til barnet vil være riktig å opprettholde en slik frivillig plassering, må imidlertid etter departementets mening nødvendigvis være skjønnsmessig. Ved vurderingen må man legge vekt på de konkrete forhold rundt barnets situasjon, og en bestemt tidsangivelse i loven kan derfor være uheldig. Bestemmelsen må også ses i sammenheng med §4-5 om barneverntjenestens plikt til fortløpende vurdering av barnets situasjon, og §4-8 om forbud mot flytting av frivillig plasserte barn. 
I Ofstad/Skar, Barnevernloven med kommentarer, 4. utgave 2004, er det til forståelsen av ordene ”i lengre tid” i § 4-4 femte ledd på side 71 lagt til:

Det må her være klart at barnets alder vil være et viktig moment ved vurderingen. Jo yngre barnet er, desto mindre skal det til før varigheten av et opphold utenfor hjemmet må betegnes som langvarig.

Det står også litt i pensum, Sosialrett side 282, om begrepet ”i lengre tid”. Her er det vist til at noen av høringsinstansene foreslo en tidsbegrensning på seks måneder, at departementet ikke fulgte dette forslaget, og at forslaget kan gi en viss veiledning.

For den konkrete vurderingen, basert på oppgavens opplysninger, vil det være hensiktsmessig å ta utgangspunkt i ordlyden i § 4-12 andre ledd og i § 4-4 femte ledd, hvor spesielt ordene ”nødvendig”, ”tilfredsstillende forhold”, ”i lengre tid” og ”bør” kan være sentrale. Barnets beste er en retningslinje her som ellers i barne- og barnevernretten, se bvl. § 4-1. Også andre generelle prinsipper i barnevernretten bør trekkes inn i vurderingen, som mildeste inngreps prinsipp og hensynet til kontinuitet i omsorgen. Fra pensum kan Sosialrett side 271-273 om prinsipper og hovedlinjer være til hjelp her.
Jeg antar at det må anses avansert å klare å sammenholde de to bestemmelsene, trekke inn generelle prinsipper og gjøre en god pro et contra vurdering. Oversikt og innsikt bør gi god uttelling, samtidig som det ikke skal forventes for mye.

5.3 Innsynsrett
Ole Vold klager over avslag på innsyn i barnevernets saksdokumenter. Han mener han som far til Martin har krav på å få vite hva som foregår og hevder at barnevernsaken kan gjøre det vanskeligere for ham å få kontakt med Martin i fremtiden. Barnevernet avviser klagen med den begrunnelse at det ikke er truffet et enkeltvedtak som det kan klages over. Til realiteten anføres det både at dokumentene er interne, og at opplysningene er underlagt taushetsplikt. Det fremgår også at barnevernet innledningsvis viser til at saken ikke angår Ole.

Her kan flere fremgangsmåter være forsvarlige. Det kan synes hensiktsmessig å starte med å drøfte om Ole er å anse som part i saken. Det kan likevel fremstå naturlig først å avgjøre om klagen kan avvises fordi det ikke er truffet et enkeltvedtak. En tredje mulighet kan være å starte med å vurdere om det enkelte dokument er å anse som internt eller ikke.

Det vil være svakt hvis det ikke gjøres en vurdering av om Ole er part i barnevernsaken. Det følger bvl. § 6-1 at forvaltningsloven gjelder med de særregler som er fastsatt i bvl. Det er ikke fastsatt særregler om foreldres partsstilling. Avgjørende blir dermed en vurdering av om Ole faller inn under definisjonen av part i forvaltningsloven av 10.02.1967 (fvl.) § 2 bokstav e). Det vil være vesentlig at kandidatene baserer sin drøftelse og avgjørelse av partsspørsmålet på vilkårene i fvl. § 2 bokstav e). Det er også av stor betydning at de ser av oppgaven at Mina er alene om foreldreansvaret for Martin. 

Ut fra oppgavens beskrivelse av hvilke dokumenter saken består av når Ole krever innsyn, vil spørsmålet om innsyn gjelde både hjelpetiltakssaken etter bvl. § 4-4 og omsorgsovertakelsessaken etter § 4-12. Det kan likevel forsvares å anse dokumentene i hjelpetiltakssaken for å utgjøre en del av omsorgsovertakelsessaken, slik at det på det aktuelle tidspunktet bare foreligger èn barnevernsak å kreve innsyn i.
For partsspørsmålet i hjelpetiltakssaken isolert sett, viser jeg til Ofstad/Skar i kommentarene til loven side 68:

Tiltak som omhandlet i annet ledd kan bare gjennomføres som frivillige tiltak, dvs. når den private part samtykker i bruk av dem. Dersom barnet bor sammen med bare en av foreldrene, er det denne som skal samtykke til hjelpetiltak etter annet ledd. Foreldre som bare har del i foreldreansvaret for barnet vil ikke være å anse som part i forhold til tiltak etter annet ledd.

Til § 4-4 femte ledd er det uttalt i de samme kommentarene til loven side 70:

Plassering utenfor hjemmet i henhold til denne bestemmelsen kan bare skje dersom foreldrene samtykker til plasseringen. Dersom foreldrene har felles foreldreansvar, men bare en av dem bor fast sammen med barnet, oppstår spørsmålet om bare den ene eller begge foreldrene skal samtykke. I brev til fylkesmannen i Rogaland, datert 3. februar 1997, har Barne- og familiedepartementet inntatt det standpunkt at det i utgangspunktet er tilstrekkelig med samtykke fra den av foreldrene som barnet bor fast sammen med. Forutsetningen for dette er imidlertid at plasseringen ikke berører den andre av foreldrenes rettigheter i forhold til barnet, som for eksempel samværsretten. Selv om det etter dette ikke er nødvendig med samtykke fra den av foreldrene som barnet ikke bor sammen med, bør barneverntjenesten sørge for at vedkommende blir informert om plasseringen dersom vedkommende har del i foreldreansvaret for barnet.

Dersom hjelpetiltakssaken vurderes for seg, bør det konkluderes med at Ole ikke er å anse som part i denne.

Om partsspørsmålet i forhold til § 4-12, er det uttalt i kommentarene til loven side 108:

Dersom barnets foreldre har delt foreldreansvar og utøver den daglige omsorgen for barnet i fellesskap, skal et vedtak om omsorgsovertakelse rettes mot begge foreldrene. … 

Har den ene av foreldrene omsorgen for barnet alene, skal et vedtak om omsorgsovertakelse rettes mot denne. Dette gjelder også når foreldrene har delt foreldreansvar. Dersom en av foreldrene har foreldreansvaret for barnet alene, skal vedtaket alltid rettes mot denne. 

En forelder uten del i foreldreansvaret som gjennom samboerskap eller på annen måte har tatt vesentlig del i den daglige omsorgen, kan etter en konkret vurdering gis stilling som part i omsorgssaken. Vedtaket om omsorgsovertakelse må imidlertid også i disse tilfelle rette seg mot den av foreldrene som har foreldreansvaret. På den andre siden må det også kunne legges til grunn at en forelder med del i foreldreansvaret, etter en konkret vurdering ikke gis stilling som part i en sak om omsorgsovertakelse, for eksempel på grunn av manglende tilstedeværelse i barnets liv. I slike tilfeller må naturlig nok et vedtak om omsorgsovertakelse alene rette seg mot den andre av foreldrene.

Det åpnes her for at en forelder uten del i foreldreansvaret etter forholdene kan gis stilling som part i en omsorgssak. Uttalelser i pensum derimot, Sosialrett side 317, trekker klart i retning av at Ole ikke kan anses som part i saken. Det bør gjøres en vurdering basert på de relevante rettskildene og oppgavens opplysninger. Det kan vanskelig konkluderes med at Ole er part i omsorgsovertakelsessaken.

Forutsatt at Ole ikke anses som part i saken, vil spørsmålet om innsyn bero på offentlighetsloven av 19.06.1970 nr. 69 (offl.). Av offl. § 9 følger at den som har fått avslag på en begjæring om innsyn, kan påklage avslaget. Oles klage kan altså ikke avvises med den begrunnelse at det ikke er truffet noe enkeltvedtak som det kan klages over. 

Barnevernet anfører videre at innsyn må nektes fordi dokumentene i saken er interne og opplysningene det gjelder dessuten er underlagt taushetsplikt. En nærmere vurdering av innsynsspørsmålet på grunnlag av offentlighetsloven kan gjøres ganske kort. De som kjenner til forskrift av 14.02.1986 nr. 351 til offentlighetsloven kan vise til forskriftens del VI, hvor det fremgår at ”journaler” for ”konkrete barnevernsaker” er unntatt fra offentlighet. Det vil ikke medføre trekk å ikke kjenne til denne forskriften. Det kan også vises til offl. § 5 om interne dokumenter og § 5a jf. bvl. § 6-7 jf. fvl. §§ 13 flg. om taushetsbelagte opplysninger. Det bør komme frem at både spørsmålet om dokumentene er interne og om omfanget av taushetsbelagte opplysninger beror på en vurdering av det enkelte dokument. Hvorvidt helsesøsters brev er internt eller ikke har sammenheng med om kommunen er å anse som ett eller flere organ. For barneverntjenestens forslag om tiltak til fylkesnemnda kan det eventuelt være aktuelt å trekke inn bvl. kapittel 7 om saksbehandlingsregler for fylkesnemnda, særlig § 7-3. Meroffentlighet etter offl. § 2 siste ledd kan eventuelt kommenteres, men er ikke aktuelt for taushetsbelagte opplysninger.
Forutsatt at Ole anses som part i saken, vil hans adgang til å gjøre seg kjent med sakens dokumenter bero på fvl. §§ 18 og 19. Av fvl. § 21 følger at part som får avslag på en begjæring om å få gjøre seg kjent med et dokument, kan påklage avslaget etter reglene om klage i fvl. kap. VI. Også under denne forutsetning har altså Ole klagerett. 
Hvorvidt det hindrer innsyn for Ole som part at dokumentene er interne, må vurderes på grunnlag av fvl. § 18 andre, tredje og fjerde ledd. Kandidatene bør i en eventuell drøftelse av forvaltningslovens innsynsregler bl.a. problematisere § 18 tredje ledd om innsyn i faktiske opplysninger. Hvorvidt taushetsplikt er til hinder for innsyn i dokumenter eller opplysninger for Ole som part, må vurderes på grunnlag av fvl. § 13b første ledd nr. 1 og § 18 første ledd sammenholdt med § 19. 

Ut fra oppgavens opplysninger bør svaret på partsspørsmålet være at Ole ikke er part. Fordi dette svaret fremstår såpass klart, må det aksepteres om kandidatene ikke drøfter innsynsspørsmålet subsidiært under forutsetning av at Ole er part. Uansett fremgangsmåte, rekkefølge og subsidiære drøftelser, som her kan variere og hvor flere varianter må aksepteres, vil det sentrale være at kandidatene gir en rettslig og metodisk akseptabel fremstilling med en indre logikk. Klageretten må behandles og det må gå frem at det rettslige grunnlaget for og omfanget av innsynsrett avhenger av om det foreligger partsstatus eller ei.
5.4 Hjelpetiltak etter en omsorgsovertakelse
Mina søker barneverntjenesten om økonomisk støtte til opphold på en privat behandlingsinstitusjon og reisestøtte til å kunne delta i en samtalegruppe i Storeby. Dette blir avslått under henvisning til at hjelpetiltak etter lovens § 4-4 bare kan brukes når barnet bor hjemme, og at barnevernets forpliktelser overfor foreldre etter en omsorgsovertakelse ikke går lenger enn til å følge med i utviklingen deres.

Kandidatene bør finne frem til bvl. § 4-4 andre ledd og samme lovs § 4-16. Ved lovendring 17.06.2005, i kraft 01.01.2006, kom det inn i § 4-4 andre ledd at barneverntjenesten også ved ”andre foreldrestøttende tiltak” skal sørge for å sette i verk hjelpetiltak for barn og familie. Samtidig ble det gjort endringer i § 4-16 om oppfølging av vedtak om omsorgsovertakelse. Det fulgte tidligere av § 4-16, og følger fremdeles av dens første setning, at barnevernet skal følge nøye utviklingen til de barn som det er truffet vedtak om omsorgsovertakelse for og deres foreldre. Fra 01.01.2006 har § 4-16 ny andre og tredje setning:

Barneverntjenesten skal kort tid etter en omsorgsovertakelse kontakte foreldrene med tilbud om veiledning og oppfølging. Dersom foreldrene ønsker det, skal barneverntjenesten som en del av oppfølgingen formidle kontakt med øvrige hjelpeinstanser.

Endringene i §§ 4-4 andre ledd og 4-16 er ikke med i siste utgave av Norges Lover. På en hjemmeeksamen må det forventes at kandidatene likevel finner frem til gjeldende rett. Lovendringen er omtalt på forelesning. Uansett om enkelte kandidater ikke har fått med seg at det her har skjedd en endring, følger det av Ot.prp. nr. 64, 2004-2005, at § 4-16 andre og tredje setning er en presisering av barneverntjenestens ansvar etter første setning. Det skal være mulig å drøfte oppgavens problemstilling også på grunnlag av § 4-16 slik den lød før 01.01.2006. Om § 4-16 er det i Ot.prp. nr. 64, 2004-2005 bl.a. uttalt på side 27:

Bestemmelsen innebærer også at barneverntjenesten har et selvstendig ansvar for å hjelpe foreldrene til å komme i en slik posisjon at de igjen kan makte omsorgen for barnet. Dette er forutsatt i forarbeidene i Ot.prp. nr. 44 (1991-92) Om lov om barneverntjenester s. 47 og Innst. O. nr. 80 (1991-92) s. 25. Bestemmelsen bygger på en erkjennelse av at foreldrene er i en vanskelig situasjon når barn blir tatt under omsorg og plassert utenfor hjemmet. Oppfølgingsansvaret vil for eksempel kunne gå ut på å hjelpe foreldrene med å komme i kontakt med andre deler av hjelpeapparatet, for eksempel psykiatrien, familievernet og sosialtjenesten.

Departementet har også uttalt samme sted side 29:

Det vil variere hvilket hjelpebehov foreldre har etter en omsorgsovertakelse av barnet … Andre foreldre kan ha mer omfattende hjelpebehov. De kan for eksempel ha problemer knyttet til psykiatri eller rus. Noen trenger hjelp til å komme i gang med en utdannelse eller arbeid. Andre trenger informasjon om trygdeytelser og om hva sosialtjenesten kan tilby av hjelp.

Oppgaven reiser i hvert fall spørsmål om hjelpetiltak etter § 4-4 forutsetter at barnet bor hjemme. Svaret på dette må bero på en vurdering basert på en ordlydsfortolkning og eventuelle andre rettskildefaktorer kandidatene finner relevante. Det er også et spørsmål hvorvidt tiltak etter § 4-4 andre ledd og/eller barneverntjenestens plikter etter § 4-16 kan omfatte slik økonomisk støtte som Mina ber om. Her kan § 4-4 tredje ledd trekkes inn. Det kan også være relevant å trekke inn forholdet til kommunehelsetjenestens, spesialisthelsetjenestens og sosialtjenestens ansvar og økonomiske forpliktelser.

Det skal ikke forventes mye av kandidatene her. Kortere svar på de to spørsmålene oppgaven i hvert fall reiser, under henvisning til § 4-4 og § 4-16, bør passere. Fornuftige resonnement og drøftelser ut over dette bør gi uttelling.

6. Kommentarer til karakterfastsettelsen

Det vil ha fremgått noe om bedømmelsen av besvarelsene og dermed om karakterfastsettelsen underveis i veiledningen. Oppgaven utgjør èn samlet oppgave som ikke reiser spørsmål om vekting av ulike deler. Selv om oppgaven kan deles inn i ulike hovedspørsmål innenfor ulike rettsområder, vil karakterfastsettelsen måtte basere seg på et samlet helhetsinntrykk. 

Det er min oppfatning at det skal være vanskelig å la en besvarelse bestå som ikke gir uttrykk for noe fornuftig verken om konverteringsforbudet eller om innsynsretten. Hvis ett av disse elementene helt er misforstått eller utelatt, bør besvarelsen av øvrige spørsmål være av en viss kvalitet for at besvarelsen skal kunne bestå. En ellers god besvarelse som svikter på de siste spørsmålene tilknyttet barnevernloven § 4-4, bør etter min mening ikke trekkes mye for dette.

Jeg gjengir for øvrig de generelle beskrivelser av karakterene for juridiske fag, inntatt i vedlegg 4 til brev av 25.04.2006 til sensorene:

	Betegnelse 
	Generell, kvalitativ beskrivelse av vurderingskriterier 


	A 
	Fremragende 
	Fremragende prestasjon som klart utmerker seg. Kandidaten viser svært god vurderingsevne og stor grad av selvstendighet. 

	B 
	Meget god 
	Meget god prestasjon. Kandidaten viser meget god vurderingsevne og selvstendighet. 

	C 
	God 
	Jevnt god prestasjon som er tilfredsstillende på de fleste områder. Kandidaten viser god vurderingsevne og selvstendighet på de viktigste områdene.

	D 
	Nokså god 
	En akseptabel prestasjon med noen vesentlige mangler. Kandidaten viser en grad av vurderingsevne og selvstendighet. 

	E 
	Tilstrekkelig 
	Prestasjonen tilfredsstiller minimumskravene, men heller ikke mer. Kandidaten viser liten vurderingsevne og selvstendighet. 

	F 
	Ikkje bestått 
	Prestasjon som ikke tilfredsstiller de faglige minimumskravene. Kandidaten viser både manglende vurderingsevne og selvstendighet. 


